Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 17.03.2023

**Αρ. Πρωτ.:** 512

ΠΡΟΣ: κ. Κ. Χατζηδάκη, Υπουργό Εργασίας και Κοινωνικών Υποθέσεων

**ΚΟΙΝ: «Πίνακας Αποδεκτών»**

ΘΕΜΑ: «Ζητείται η αναπροσαρμογή των καταβαλλόμενων ποσών του εξωιδρυματικού επιδόματος και του επιδόματος απολύτου αναπηρίας, σύμφωνα με την αύξηση του κατώτατου μισθού που θα ισχύει από 1η Απριλίου 2023**»**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.),όπως γνωρίζετε, αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Με το παρόν και στο πλαίσιο της ανακοίνωσης για την αύξηση του κατώτατου μισθού, για την αντιμετώπιση της έκρηξης του πληθωρισμού και του κύματος ακρίβειας που «χτυπάει» τους οικογενειακούς προϋπολογισμούς, ζητάμε την αναπροσαρμογή των καταβαλλόμενων ποσών του εξωιδρυματικού επιδόματος και του επιδόματος απολύτου αναπηρίας, σύμφωνα με την αύξηση του κατώτατου μισθού που θα ισχύει από 1η Απριλίου 2023.

Σύμφωνα με την παρ. 6 του άρθρου 6 του ν.4051/2012, το καταβαλλόμενο ποσό του εξωιδρυματικού επιδόματος των παραγράφων 1 και 2 του άρθρου 42 του ν. 1140/1981, καθώς και το ανώτατο ποσό προσαύξησης της σύνταξης των συνταξιούχων ασφαλιστικών οργανισμών αρμοδιότητας Υπουργείου Εργασίας λόγω απολύτου αναπηρίας, υπολογίζονται με το ποσό που αντιστοιχεί στο ημερομίσθιο του ανειδίκευτου εργάτη της 31.12.2011.

Η προαναφερόμενη διάταξη είχε προβλεφθεί από τον νομοθέτη το 2012, για την προστασία του εξωιδρυματικού επιδόματος και του επιδόματος απολύτου αναπηρίας από τη μείωση του κατώτατου μισθού που επέφεραν στη συνέχεια οι μνημονιακές πολιτικές.

Σήμερα, που η κυβέρνηση προβαίνει στην αύξηση του κατώτατου μισθού από 1η Απριλίου 2023, αιτούμαστε την κατάργηση της παρ. 6 του άρθρου 6 του ν. 4051/2012 προκειμένου το ποσό του εξωιδρυματικού επιδόματος και το ποσό του επιδόματος απολύτου αναπηρίας (που καταβάλλονται στα άτομα με αναπηρία) να αυξάνονται κατ’ ελάχιστο, αντίστοιχα με τον κατώτατο μισθό.

Τα άτομα με αναπηρία, χρόνιες παθήσεις και οι οικογένειές τους έχουν να αντιμετωπίσουν, παράλληλα με την μακροχρόνια οικονομική κρίση, ένα άνευ προηγουμένου κύμα ακρίβειας στα προϊόντα, την ενέργεια, τα καύσιμα κ.α., η οποία καθιστά αδύνατη ακόμα και την κάλυψη των βασικών καθημερινών τους αναγκών.

**Κύριε Υπουργέ**

Ως εκ τούτου και λαμβάνοντας υπόψη ότι οι τελευταίες αυξήσεις αναπηρικών επιδομάτων έχουν δοθεί το 2011, πάνω από μια δεκαετία δηλαδή και με τα έξοδα για τη διασφάλιση μιας αξιοπρεπούς διαβίωσης συνεχώς να ανεβαίνουν, ζητάμε να εξετάστε το εν λόγω ζήτημα και να προβείτε στις απαραίτητες ενέργειες για την ικανοποίησή του.

Ευελπιστώντας πως θα εξετάσετε το εν λόγω αίτημα και θα ανταποκριθείτε θετικά, σας ευχαριστούμε εκ των προτέρων.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο πρωθυπουργού, κ. Κ. Μητσοτάκη
* Γραφείο Υπουργού Επικρατείας, κ. Γ. Γεραπετρίτη
* Γραφείο Υπουργού Επικρατείας, κ. Άκη Σκέρτσου
* Γραφείο Υπουργού Οικονομικών, κ. Χ. Σταϊκούρα
* Γραφείο Αναπλ. Υπουργού Οικονομικών, κ. Θ. Σκυλακάκη
* Γραφείο Υφυπουργού Εργασίας και Κοινωνικών Υποθέσεων, κ. Δ. Μιχαηλίδου
* Γραφείο Γ.Γ. Κοιν. Αλληλεγγύης και Καταπολέμησης της Φτώχειας, κ. Γ. Σταμάτη
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |